Απόφαση της Επιτροπής

της 30ής Οκτωβρίου 2000

για την τροποποίηση της απόφασης 97/634/ΕΚ για την αποδοχή των αναλήψεων υποχρεώσεων που προτάθηκαν σε σχέση με τις διαδικασίες αντιντάμπινγκ και αντεπιδοτήσεων όσον αφορά τις εισαγωγές σολομού Ατλαντικού εκτροφής, καταγωγής Νορβηγίας

[κοινοποιηθείσα υπό τον αριθμό Ε(2000) 3150]

(2000/744/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως το άρθρο 8,

τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(3), και ιδίως το άρθρο 13,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Στις 31 Αυγούστου 1996, η Επιτροπή ανήγγειλε, με δύο χωριστές ανακοινώσεις που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων, την έναρξη διαδικασίας αντιντάμπινγκ(4) και διαδικασίας κατά των επιδοτήσεων(5) όσον αφορά τις εισαγωγές σολομού Ατλαντικού εκτροφής, καταγωγής Νορβηγίας.

(2) Αυτές οι διαδικασίες κατέληξαν στην επιβολή δασμών αντιντάμπινγκ και αντισταθμιστικών δασμών τον Σεπτέμβριο 1997 για να εξουδετερωθούν οι ζημιογόνες επιπτώσεις του ντάμπινγκ και των επιδοτήσεων [βλέπε κανονισμούς του Συμβουλίου (ΕΚ) αριθ. 1890/97(6) και (ΕΚ) αριθ. 1891/97(7)].

(3) Ωστόσο, παράλληλα, η Επιτροπή αποδέχτηκε αναλήψεις υποχρεώσεων από 190 νορβηγούς εξαγωγείς, πράγμα που σημαίνει ότι ο σολομός Ατλαντικού εκτροφής καταγωγής Νορβηγίας που εξάγουν αυτές οι εταιρείες, είχε απαλλαγεί από τους δασμούς αντιντάμπινγκ και τους αντισταθμιστικούς δασμούς [βλέπε απόφαση 97/634/ΕΚ(8), όπως τροποποιήθηκε τελευταία από την απόφαση 2000/522/ΕΚ(9)].

(4) Ενώ οι κανονισμοί (ΕΚ) αριθ. 1890/97 και (ΕΚ) αριθ. 1891/97 περιγράφουν τα οριστικά συμπεράσματα για όλες τις πτυχές των ερευνών, η μορφή των δασμών επανεξετάστηκε αργότερα και αυτοί οι κανονισμοί αντικαταστάθηκαν από τον κανονισμό (ΕΚ) αριθ. 772/1999(10), όπως τροποποιήθηκε τελευταία από τον κανονισμό (ΕΚ) αριθ. 1783/2000(11).

Β. ΝΕΟΙ ΕΞΑΓΩΓΕΙΣ

(5) Μετά την επιβολή των οριστικών δασμών αντιντάμπινγκ και των αντισταθμιστικών δασμών, δύο νορβηγικές εταιρείες αναγγέλθηκαν στην Επιτροπή, ισχυριζόμενες ότι ήταν νέοι εξαγωγείς και ζήτησαν, σύμφωνα με το άρθρο 2 του κανονισμού (ΕΚ) αριθ. 772/1999 σε συνδυασμό με το άρθρο 11 παράγραφος 4 του κανονισμού (ΕΚ) αριθ. 384/96 και το άρθρο 20 του κανονισμού (ΕΚ) αριθ. 2026/97, να επεκταθεί και σ' αυτές η απαλλαγή από τους δασμούς.

(6) Ως προς αυτό, οι εταιρείες First Salmon AS και Norlaks A/S απέδειξαν ότι δεν είχαν εξάγει το υπό εξέταση προϊόν στην Κοινότητα κατά την περίοδο της έρευνας που οδήγησε στην επιβολή των δασμών αντιντάμπινγκ και των αντισταθμιστικών δασμών.

(7) Αυτές οι εταιρείες απέδειξαν επίσης ότι δεν είναι συνδεδεμένες με καμία από τις εταιρείες στη Νορβηγία που υπόκεινται σε δασμούς αντιντάμπινγκ και σε αντισταθμιστικούς δασμούς, και προσκόμισαν αποδεικτικά στοιχεία ότι είχαν συνάψει ανέκκλητο συμβατική υποχρέωση να εξάγουν σημαντική ποσότητα του υπό εξέταση προϊόντος στην Κοινότητα.

(8) Οι δύο εταιρείες πρότειναν αναλήψεις υποχρεώσεων που είναι παρόμοιες με τις αναλήψεις υποχρεώσεων που είχαν προταθεί προηγουμένως από άλλες νορβηγικές εταιρείες που εξάγουν στην Κοινότητα σολομό Ατλαντικού εκτροφής καταγωγής Νορβηγίας. Με αυτόν τον τρόπο, συμφώνησαν και οι δύο να πωλούν το υπό εξέταση προϊόν σε τιμές υψηλότερες από τα επίπεδα τιμών που είναι αναγκαία για να εξουδετερωθούν οι ζημιογόνες επιπτώσεις του ντάμπινγκ και των επιδοτήσεων. Οι εταιρείες θα υποβάλλουν επίσης στην Επιτροπή τακτικές και λεπτομερείς πληροφορίες σχετικά με τις εξαγωγές τους στην Κοινότητα, πράγμα που σημαίνει ότι οι αναλήψεις υποχρεώσεων μπορούν να ελέγχονται αποτελεσματικά από την Επιτροπή.

(9) Οι προτάσεις των αναλήψεων υποχρεώσεων θεωρούνται επομένως αποδεκτές και, ως προς αυτό, οι εν λόγω εταιρείες ενημερώθηκαν σχετικά με τα ουσιαστικά πραγματικά περιστατικά, τις παρατηρήσεις και τις υποχρεώσεις στις οποίες στηρίζεται η αποδοχή των αναλήψεων υποχρεώσεων.

(10) Επομένως, οι ονομασίες των δύο εταιρειών πρέπει να προστεθούν στον κατάλογο των εξαγωγέων των οποίων οι αναλήψεις υποχρεώσεων γίνονται αποδεκτές στο παράρτημα της απόφασης 97/634/ΕΚ.

Γ. ΜΕΤΑΦΟΡΑ ΤΩΝ ΑΝΑΛΗΨΕΩΝ ΥΠΟΧΡΕΩΣΕΩΝ ΚΑΙ ΑΛΛΑΓΕΣ ΟΝΟΜΑΣΙΑΣ

(11) Ορισμένοι νορβηγοί εξαγωγείς με αναλήψεις υποχρεώσεων γνωστοποίησαν στην Επιτροπή ότι είχε γίνει αναδιοργάνωση του ομίλου εταιρειών στον οποίο ανήκουν, ή ότι είχε αλλάξει η ονομασία τους. Συνεπώς, ζήτησαν να μεταφερθούν οι αναλήψεις υποχρεώσεών τους σε άλλες εταιρείες του ιδίου ομίλου, ή να τροποποιηθεί η ονομασία τους στον κατάλογο εταιρειών των οποίων οι αναλήψεις υποχρεώσεων έγιναν αποδεκτές.

(12) Αφού εξέτασε το χαρακτήρα των αιτήσεων, η Επιτροπή θεωρεί ότι είναι αποδεκτές εφόσον οι τροποποιήσεις αυτές δεν προϋποθέτουν ουσιαστικές αλλαγές που θα απαιτούσαν επανεκτίμηση του ντάμπινγκ.

(13) Κατά συνέπεια, τα δικαιώματα και οι υποχρεώσεις των αναλήψεων υποχρεώσεων που έγιναν αποδεκτές από τις εταιρείες Atlantis Filtfabrikk A/S, Domstein Salmon A/S, Eurolaks A/S, Fjord Seafood Leines A/S και Namdal Salmon A/S μεταφέρονται στις εταιρείες Fjord Seafood Måløy, Domstein Fish A/S, Fjord Seafood ASA, Fjord Domstein A/S και Fjord Seafood Midt-Norge A/S, αντίστοιχα.

(14) Όσον αφορά τις εταιρείες A/S Austevoll Fiskeindustri, Nor-Fa Food A/S και Ryfisk AS, πρέπει να σημειωθεί ότι αυτές οι εταιρείες έχουν αλλάξει το όνομά τους σε Austevoll Eiendom AS, Nor-Fa Fish A/S και Hydro Seafood Rogaland AS, αντίστοιχα.

Δ. ΤΡΟΠΟΠΟΙΗΣΗ ΤΟΥ ΠΑΡΑΡΤΗΜΑΤΟΣ ΤΗΣ ΑΠΟΦΑΣΗΣ 97/634/ΕΚ

(15) Με βάση τα ανωτέρω, πρέπει να τροποποιηθεί ανάλογα ο κατάλογος των εταιρειών για τις οποίες γίνονται δεκτές οι αναλήψεις υποχρεώσεων στο παράρτημα της απόφασης 97/634/ΕΚ.

(16) Ζητήθηκε η γνώμη της συμβουλευτικής επιτροπής η οποία δεν προέβαλε αντιρρήσεις.

(17) Για λόγους διαφάνειας, ωστόσο, δημοσιεύεται ενημερωμένη εκδοχή του παραρτήματος αυτής της απόφασης, στην οποία αναφέρονται όλοι οι εξαγωγείς για τους οποίους ισχύουν αναλήψεις υποχρεώσεων,

ΑΠΟΦΑΣΙΖΕΙ:

Άρθρο 1

Το παράρτημα της απόφασης 97/634/ΕΚ αντικαθίσταται από το επισυναπτόμενο παράρτημα.

Άρθρο 2

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 30 Οκτωβρίου 2000.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ L 288 της 21.10.1997, σ. 1.

(4) ΕΕ C 253 της 31.8.1996, σ. 18.

(5) ΕΕ C 253 της 31.8.1996, σ. 20.

(6) ΕΕ L 267 της 30.9.1997, σ. 1.

(7) ΕΕ L 267 της 30.9.1997, σ. 19.

(8) ΕΕ L 267 της 30.9.1997, σ. 81.

(9) ΕΕ L 208 της 18.8.2000, σ. 47.

(10) ΕΕ L 101 της 16.4.1999, σ. 1.

(11) ΕΕ L 208 της 18.8.2000, σ. 1.

ΠΑΡΑΡΤΗΜΑ

ΚΑΤΑΛΟΓΟΣ ΕΤΑΙΡΕΙΩΝ ΓΙΑ ΤΙΣ ΟΠΟΙΕΣ ΕΓΙΝΑΝ ΑΠΟΔΕΚΤΕΣ ΟΙ ΑΝΑΛΗΨΕΙΣ ΥΠΟΧΡΕΩΣΕΩΝ

>ΘΕΣΗ ΠΙΝΑΚΑ>